仙霞嶺歌
作者：陳淳
朝代：宋

paragraphs: 仙霞何事名仙霞，巔末得之神仙家。
此山南來絕高峻，上插雲表參天涯。
羣仙遊宴絕頂上，不飲烟火湯與茶。
朝餐赤霞吸其英，暮餐黄霞咀其華。
日傲烟霞爲洞府，不踏塵寰寸泥沙。
後躅躋攀不可得，危梯峻級頻咨嗟。
高人欲解行者疲，掇作好語清而嘉。
故取仙霞起人慕，非以仙霞爲世誇。
流傳歲月浸久遠，此意零落說又差。
謂酌流霞固淺陋，謂著霞衣亦浮葩。
我來登陟動幽趣，愧無灑落清襟懷。
聊寓數言代嶺記，未可例視爲南華。